b'\n_START_ARTICLE_\nStari Ras\n_START_SECTION_\nZgodovina\n_START_PARAGRAPH_\nArheolo\xc5\xa1ke najdbe utrdb in zgodnjih cerkva na podro\xc4\x8dju Starega Rasa so iz 4.-6. stoletja in ustrezajo pri\xc4\x8devanju bizantinskega zgodovinarja Prokopija, da je bil rimski castellum Arsa v provinci Dardaniji ponovno utrjen med vladavino cesarja Justinijana I. (vladal 527-565)._NEWLINE_S prihodom Slovanov v 6. stoletju in dokon\xc4\x8dnem propadu bizantinske oblasti v Dardaniji na za\xc4\x8detku 7. stoletja je bila trdnjava Arsa uni\xc4\x8dena. Novi naseljenci  Srbi so jo preimenovali v Ras. V zgodnjem  obdobju srbske dr\xc5\xbeavnosti je bila najvzhodnej\xc5\xa1e mesto v dr\xc5\xbeavi na sami meji s Prvim bolgarskim cesarstvom. Od leta 924 do 927 je bila celo v bolgarski posesti._NEWLINE_V \xc4\x8dasu velikih cerkvenih dogodkov, kakr\xc5\xa1na sta bila cerkvena zbora v Konstantinoplu leta 869-870 in 879-880 je bila v Rasu morda ustanovljena \xc5\xa1kofija za Srbijo._NEWLINE_Med vladavino cesarja Ivana I. Cimiska (vladal 969-976) je bila na podro\xc4\x8dju Rasa ponovno vzpostavljena bizantinska oblast. Za guvernerja (katepana) Rasa je bil imenovan protospatarij Ivan._NEWLINE_Po zmagah cesarja Bazilija II. nad Bolgari in ponovni vzpostavitvi bizantinske oblasti v jugovzhodni Evropi leta 1018 je Ras postal politi\xc4\x8dno in cerkveno sredi\xc5\xa1\xc4\x8de bizantinske Srbije. Bazilij II. je s cesarskima odlokoma iz leta 1019 in 1020 dolo\xc4\x8dil pravice in jurisdikcijo avtonomne Ohridske nad\xc5\xa1kofije.  Ena od njenih \xc5\xa1kofij je imela sede\xc5\xbe v Rasu v cerkvi svetih apostolov Petra in Pavla. Med ogrsko-bizantinsko vojno leta 1127-1129 so se Srbi vojskovali na ogrski strani in ponovno osvojili Ras, ki je bil pod bizantinsko oblastjo. V naslednji vojni (1149-1151) so Ras ponovno osvojili Bizantinci._NEWLINE_V poznem 12. stoletju je v pokrajini severno od Studenice deloval jamski samostan._NEWLINE_V 14. stoletju se je pod Starim Rasom za\xc4\x8del razvijati pomemben trg z imenom Trgovi\xc5\xa1te. Sredi 15. stoletja se je v \xc4\x8dasu dokon\xc4\x8dne osmanske osvojitve regije 11\xc2\xa0km vzhodno razvil nov trg. Stari se je preimenoval v Staro Trgovi\xc5\xa1te, tur\xc5\xa1ko Eski Pazar, novi pa v Novo Trgovi\xc5\xa1te, tur\xc5\xa1ko Yeni Pazar. Slednji se se je razvil v sodobni  Novi Pazar.\n_START_SECTION_\nArheolo\xc5\xa1ke raziskave\n_START_PARAGRAPH_\nObse\xc5\xbene arheolo\xc5\xa1ke raziskave podro\xc4\x8dja Rasa so se za\xc4\x8dele konec leta 1971. Glede na to, da je kompleks pod Unescovo za\xc5\xa1\xc4\x8dito, potekajo raziskave skladno s programom raziskovanja, za\xc5\xa1\xc4\x8dite ter urejanja in kori\xc5\xa1\xc4\x8denja prostora. Zadnje sistemati\xc4\x8dne raziskave so potekale leta 1990, potem pa so se ustavile. V zadnjem \xc4\x8dasu so se za\xc4\x8dele raziskave na podro\xc4\x8dju Gradin v Postenju.'